የኦሮሚያ ክልል 3 ነጥብ 5 ቢሊዮን ችግኞችን ለመትከል ዝግጅቱን አጠናቋል
አዲስ አበባ፡- በዘንድሮው በጀት ዓመት 3 ነጥብ 5 ቢሊዮን የሚሆኑ የተለያዩ ችግኞችን ለመትከል የሚያስችለው ዝግጅት ማጠናቀቁን የኦሮሚያ ብሔራዊ ክልላዊ መንግሥት አስታወቀ። 
በምክትል ርዕሰ መስተዳድር ማዕረግ የክልሉ የገጠር ልማት ክላስተር አስተባባሪ ዶክተር ግርማ አመንቲ በተለይ ለአዲስ ዘመን እንደገለፁት፤ባለፈው በጀት ዓመት የተጀመረውን የአረንጓዴ አሻራ የችግኝ ተከላ መርሃ ግብር ለማሳካት በክልሉ 2 ቢሊዮን ችግኞችን ለመትከል የተያዘው ዕቅድ ሙሉ በሙሉ ተሳክቷል። 
ይህንኑ መነሻ በማድረግ በዘንድሮው በጀት ዓመትም ለግንባታ ግብአትነት፣ ለፍራፍሬና ለግብርና ማቀነባበሪያ የሚውሉና በእርሻ ውስጥ የሚተከሉ 3 ነጥብ 5 ቢሊዮን የችግኝ አይነቶች በክልሉ የተለያዩ አካባቢዎች ለመትከል ዝግጅቱ መጠናቀቁን አስተባባሪው አስታውቀዋል። 
እንደ አስተባባሪው ገለፃ፤ችግኞቹን የማዘጋጀቱ ሂደት እንደ ችግኞቹ አይነትና በችግኝ ጣቢያዎች ውስጥ እንደሚወስዷቸው የጊዜ መጠን ይለያያል። እስካሁን ባለው ሂደት 2 ነጥብ 3 ቢሊዮን ችግኞች ተዘጋጅተዋል።ሌሎች ቀሪ ችግኞችን ከችግኝ ጣቢያዎች በማውጣት ለተከላ የማዘጋጀት ሥራም ተከናውኗል። 
ከዛፍ ችግኞች በተጨማሪ ወደ 1 ነጥብ 1 ቢሊዮን የሚሆኑ የቡና ችግኞችን ለመትከል ታቅዶ እየተሠራ መሆኑንም አስተባባሪው አመልክተዋል። ችግኞቹ የቡና ልማትን ለማስፋት ቡና አብቃይ በሆኑ የክልሉ አካባቢዎችና በዋናነት ደግሞ በአሲዳማነት በተጠቁ መሬቶች ላይ እንደሚተከሉም አስታውቀዋል። 
‹‹በዋናነት ሁልጊዜ እንደ እጥረት የሚታየው ችግኞች ወደ መትከያ ቦታዎች ከመጓጓዛቸው በፊት የችግኝ መትከያ ቦታውን መለየት አለመቻል ነው›› ያሉት አስተባባሪው፣ይህንኑ እጥረት ከግምት ውስጥ በማስገባት የችግኝ ተከላ ቦታዎችን አስቀድሞ በጂፒኤስ የመለየትና የማዘጋጀት ሥራዎች እየተከናወኑ መሆናቸውን ጠቅሰዋል። 
እንደ አስተባባሪው ገለፃ፤የችግኝ ተከላ ፕሮግራሙ በሁሉም የኦሮሚያ ዞኖች፣ወረዳዎችና ከተሞች ውስጥ ይካሄዳል። ዝናብ አስቀድመው በሚያገኙ የክልሉ አካባቢዎች ላይ ችግኝ ተከላው ከወዲሁ የተጀመረ ሲሆን፣ዋናው የችግኝ ተከላ ፕሮግራም የክረምቱ ወቅት እንደገባ የሚከናወን ይሆናል። ለችግኝ ተከላውም አንድ ሚሊዮን ሄክታር የሚጠጋ መሬት በአፈርና ውሃ ጥበቃ ተለይቷል። 
የደን ሽፋንን ለማሳደግ የሚተከሉ ችግኞችን መንከባከብና ኮትኩቶ ማሳደግ አንዱ ዋነኛ ሥራ መሆኑ እንዳለ ሆኖ ያሉትንም መጠበቅ ይገባል ያሉት አስተባባሪው፣ ይህን ማድረግ ካልተቻለም ሀገሪቷ የደን መመናመን ለማስቆም እየተሠራ ያለውን ሥራ ማሳካት እንደማይቻልም አስገንዝበዋል። 
አብዛኛዎቹ ችግኞች የሚተከሉት በበጋ ወቅት የተፋሰስ ልማት ሥራዎች በተሰራባቸው አካባቢዎች ላይ እንደሆነም ገልፀው፣በነዚህ ቦታዎች ላይ ችግኞቹ ተተክለው ካደጉ በኋላ ህብረተሰቡ በዕቅድ ላይ የተመሠረተ የተፋሰስ አስተዳደርና አጠቃቀም ዘርግቶ ሊሠራ እንደሚገባ አስታውቀዋል።ይህ ሥርዓት በክልሉ በዚህ ዓመት መጀመሩንም ገልፀዋል። 
ባለፈው ዓመት እስከ ስደስት ሚሊዮን የሚጠጉ የክልሉ ነዋሪዎች በችግኝ ተከላ መርሃግብሩ መሳተፋቸውን አስታውሰው፣ ዘንድሮ የዚህ እጥፍ ሊሆን የሚችል ሰው በመርሃ ግብሩ ሊሳተፍ እንደሚችልም ጠቁመዋል።አዲስ ዘመን ግንቦት 24/2012አስናቀ ፀጋዬ